
Υπηρεσιακή σύσκεψη  για την εύρυθμη λειτουργία της Εμποροπανήγυρης Κιλκίς
Η ομαλή διεξαγωγή της ετήσιας Εμποροπανήγυρης Κιλκίς, που ανοίγει τις πύλες της στο κοινό από τις 2 έως τις 6 Σεπτεμβρίου, βρέθηκε στο επίκεντρο της σημερινής υπηρεσιακής σύσκεψης,που πραγματοποιήθηκε στην αίθουσα συνεδριάσεων του Δημοτικού Συμβουλίου, με προεδρεύοντα τον Δήμαρχο Κιλκίς Δημήτρη Κυριακίδη.
Στη σύσκεψη έγινε ιεράρχηση των προτεραιοτήτων και εκτέθηκαν οι ενέργειες και τα επιχειρησιακά σχέδια των υπηρεσιών του Δήμου και των άμεσα εμπλεκόμενων φορέων (Αστυνομική Διεύθυνση Κιλκίς, Αστυνομικό Τμήμα Κιλκίς, Τμήμα Δίωξης και Εξιχνίασης Εγκλημάτων, Τμήμα Τροχαίας, Πυροσβεστική Υπηρεσία, ΕΚΑΒ) που αποβλέπουν στην ασφαλή διοργάνωση της Εμποροπανήγυρης και τη λειτουργικότητα των χώρων της,τόσο για τους εκθέτες όσο και τους πολίτες που την επισκέπτονται μαζικά κάθε χρόνο. 
Η ασφάλεια, που είναι και το κύριο πρόταγμα, θα υπηρετηθεί με έκτακτες εποχούμενες και πεζές αστυνομικές περιπολίες στους χώρους πέριξ της Εμποροπανήγυρης και στην περιφερειακή ζώνη προς αποτροπή διάπραξης παραβατικών συμπεριφορών, 
με ελεύθερους διαδρόμους στη μία πλευρά του δρόμου της Γ. Καπέτα και ανοιχτές κάθετες οδούς για την ευχερή πρόσβαση πυροσβεστικών οχημάτων και ασθενοφόρων, με προσωρινές κυκλοφοριακές ρυθμίσεις για τον περιορισμό του κυκλοφοριακού φόρτου και με τη διενέργεια ελέγχων από μικτά κλιμάκια για την ανάπτυξη τραπεζοκαθισμάτων. 
Κατά τη διάρκεια των εκδηλώσεων της Εμποροπανήγυρης θα βρίσκονται παραταγμένα  στη συμβολή των οδών Βενιζέλου και 21η Ιουνίου για προληπτικούς λόγους οχήματα της Πυροσβεστικής και του ΕΚΑΒ.
Επί ποδός θα βρίσκονται τεχνικά συνεργεία του Δήμου για την εξυπηρέτηση των εκατόν είκοσι περίπου εκθετών, που έχουν δηλώσει συμμετοχή στις ζώνες εμπορίου και εστίασης. Προβλέπονται, επίσης, τακτικοί έλεγχοι στις εγκαταστάσεις του λούνα – παρκ που θα λειτουργήσει στο τέρμα της Γ. Καπέτα και πεζοπόρα τμήματα σε δύο βάρδιες για την καθαριότητα. Λόγω της Εμποροπανήγυρης, διευκρινίστηκε ότι δε θα πραγματοποιηθεί η λαϊκή αγορά στην πόλη το Σάββατο 5 Σεπτεμβρίου. 
Στην καρδιά της διοργάνωσης, στην πλατεία Λατσιών, θα προβάλλουν και πάλι τα εκθεσιακά περίπτερα του Δήμου Κιλκίς και των τοπικών Πολιτιστικών και Αθλητικών Συλλόγων ενώ το ψυχαγωγικό και αθλητικό μέρος θα καλυφθεί με ένα πλούσιο εορταστικό πρόγραμμα για όλες τις ηλικίες.  
Στη σύσκεψη συμμετείχαν οι Αντιδήμαρχοι Γιώργος Μπαλάσκας, Αιμίλιος Νικολαϊδης, Κωνσταντίνος Παπακώστας, Θεμιστοκλής Κοσμίδης, Νικόλαος Γιαρήμαγας,
 ο Αστυνομικός Διευθυντής Κιλκίς Δημήτριος Ντέντας, ο Διοικητής του Αστυνομικού Τμήματος Κιλκίς Ευστάθιος Μανουσαρίδης, ο Διοικητής του Τμήματος Τροχαίας Ευστάθιος Κουρτίδης, ο αναπληρωτής Διοικητής του Τμήματος Δίωξης και Εξιχνίασης Εγκλημάτων Νικόλαος Φωτιάδης, ο Διοικητής Πυροσβεστικών Υπηρεσιών Κιλκίς Γιάννης Πολιτίδης, ο Διοικητής της Πυροσβεστικής Υπηρεσίας Κιλκίς Γρηγόρης Σαλαβασίδης, ο Προϊστάμενος της Διεύθυνσης Καθαριότητας Ηρακλής Χατζηκυριάκος  και ο εκπρόσωπος του ΕΚΑΒ Χρήστος Βαλαβάνης.  
